Source: http://www.tzbportal.sk/koferencia-sprava-budov/hospodarenie-s-teplom-v-bytovych-domoch.html
Timestamp: 2017-10-20 10:55:16+00:00

Document:
HOSPODÁRENIE S TEPLOM V BYTOVÝCH DOMOCH
Št 25.05.2017 08:43
Príspevok sa zaoberá hospodárením s teplom, možnosťami, chybami v prevádzke a nastoľuje otázky vyplývajúce prevažne zo slabej informovanosti obyvateľov bytov. Stretávam sa s konkrétnymi otázkami ohľadom teploty vykurovacích telies, teploty vody v systéme a teší ma, že sa ľudia o tieto náležitosti zaujímajú. Príspevok pojednáva o hospodárení s teplom vo vykurovacích sústavách a v sústavách teplej vody ako aj nezanedbateľným ľudským faktorom. Požiadavky na kvalitu dodávky v súčasných cenových reláciách sú opodstatnené, iné je, ak sú požiadavky stanovené nesprávne.
Zákony a záväzné predpisy
Vyhláška MH SR číslo 206/1991 Zb. o hospodárení s teplom, riadení sústav CZT a o ochranných pásmach, platná od 31. 5. 1991 do 1. 6. 1998, v § 4, ods. 2 písmeno a) je prevádzkovateľ vnútorného zariadenia na zásobovanie teplom povinný zabezpečiť vyregulovanie sústavy vykurovania.
Zákon NR SR číslo 70/1998 Z. z. o energetike a o zmene zákona číslo 455/1991 Zb. o živnostenskom podnikaní (živnostenský zákon) v znení neskorších predpisov, platný od 1. 7. 1998 do 31. 12. 2004 – vo svojej tretej hlave – zásobovanie teplom, § 36 – hospodárnosť prevádzky sústavy tepelných zariadení v ods. 2 písmeno c) stanovuje povinnosť dodávateľa tepla udržiavať hydraulicky vyregulovanú sústavu tepelných zariadení od zdroja tepla po odberné miesto a odsek 3, písmeno c) stanovuje povinnosť priameho odberateľa tepla udržiavať hydraulicky vyregulovanú sústavu tepelných zariadení za odberným miestom.
Zákon NR SR číslo 555/2005 Z. z. o energetickej hospodárnosti budov a o zmene a doplnení 2 – Zákon NR SR číslo 555/2005 Z. z. o energetickej hospodárnosti budov a o zmene a doplnení niektorých zákonov, platný od 15. 1. 2007.
Zákon NR SR číslo 476/2008 Z. z. o efektívnosti pri používaní energie (zákon o energetickej efektívnosti) a o zmene a doplnení zákona číslo 555/2005 Z. z. o energetickej hospodárnosti budov a o zmene a doplnení niektorých zákonov v znení zákona číslo 17/2007 Z. z., platný od 1. 6. 2010 v § 6 – povinnosti pri spotrebe energie v budovách – ods. 1 vlastník veľkej budovy (nad 1000 m2 úžitkovej plochy) s ústredným teplovodným vykurovaním je povinný zabezpečiť a udržiavať hydraulicky vyregulovanú vykurovaciu sústavu v budove.
Zákon 321/2014 Z. z. o energetickej efektívnosti – platný od 1. 12. 2014 – v § 11 – povinnosti pri spotrebe energie v budovách – ods. 1 písmeno a) vlastník veľkej budovy (nad 1000 m2 úžitkovej plochy) s ústredným teplovodným vykurovaním je povinný zabezpečiť a udržiavať hydraulicky vyregulovanú vykurovaciu sústavu v budove, písmeno c) ukladá zabezpečiť a udržiavať hydraulicky vyregulované rozvody teplej vody.
Povinnosť hydraulického vyregulovania vnútorných rozvodov TÚV v bytových domoch bola uložená zákonom NR SR číslo 476/2008 Z. z. o efektívnosti pri používaní energie (zákon o energetickej efektívnosti) a o zmene a doplnení zákona číslo 555/2005 Z. z. o energetickej hospodárnosti budov a o zmene a doplnení niektorých zákonov v znení zákona č. 17/2007 Z. z. účinnom od 1. 6. 2010.
Podľa § 6 zákona č. 476/2008 Z. z. ods. 1b) má vlastník veľkej budovy (tu sa rozumie budova, ktorej celková úžitková plocha je väčšia ako 1000 m2), ktorá má centrálnu prípravu teplej vody, povinnosť zabezpečiť a udržiavať hydraulicky vyregulované rozvody teplej vody. Tento zákon platil do 30. 11. 2014.
Od 1. 12. 2014 je platný zákon NR SR číslo 321/2014 Z. z. o energetickej efektívnosti a o zmene a doplnení niektorých zákonov. § 11 ods. 1 c) zákona ukladá vlastníkovi budovy s celkovou podlahovou plochou väčšou ako 1000 m2 so spoločnou prípravou teplej vody povinnosť zabezpečiť a udržiavať hydraulicky vyregulované rozvody teplej vody. Pokiaľ sa táto povinnosť nezabezpečí, vlastník budovy sa dopustí priestupku, za ktorý môže inšpekcia uložiť pokutu do 1000 EUR. Podľa § 32 – prechodné ustanovenia ods. 13 je vlastník budovy povinný splniť uložené povinnosti podľa § 11 ods. 1 do 31. 12.2015 s výnimkou budúcej realizácie opatrení na zlepšenie energetickej efektívnosti vo väčšom rozsahu ako ustanovuje zákon, alebo pripravuje celkovú výmenu rozvodov tepla a teplej vody po dobe ich životnosti, termín na splnenie uloženej povinnosti sa stanovil do 31. 12. 2017.
Je jednoznačne jasné, čo sa očakáva v spôsobe užívania bytov, v spôsobe hospodárenia teplom. Očakáva sa sofistikované správanie a užívanie priestorov, poznanie metodiky správneho vetrania, využívanie akumulácie tepla v konštrukciách, používanie termostatických hlavíc na vykurovacích telesách a schopnosti šetrenia množstva teplej vody. Kombinácia týchto a podobných požiadaviek na užívateľa bytu by mala dosiahnuť optimálnu spotrebu tepla, dosiahnuť optimálnu tepelnú pohodu, pričom spotreba a množstvo energie sa bude rovnať vypočítanej hodnote. Aká je však skutočnosť? Ako si s tým poradiť? To sú minimálne dve otázky, na ktoré nie je jednoznačná odpoveď. Skutočne namerané množstvo energie na vykurovanie a prípravu teplej vody a hodnota spočítaná pri ideálnych podmienkach „za stolom“ audítora, alebo projektanta sa líšia. Čo je toho príčinou? Jedným z aspektov je prevádzka a užívanie bytových jednotiek, druhým aspektom sú rozdiely realizácie a skutočnosti v rozvodoch, ďalším aspektom sú nedokonalosti meracieho a indikačného systému. Čo vieme v súčasnosti najrýchlejšie ovplyvniť? Je to práve diseminácia výsledkov meraní, apelácia na možné a najvhodnejšie možnosti úspor a ich dôsledná aplikácia v praxi. Žiadna teória, akokoľvek je dobrá a výstižná však nepočíta so správaním osôb. Táto položka je nepočítateľná, nepredvídateľná a preto je v prvom rade potrebná čo najširšia základňa informácií.
V médiách, časopisoch, na konferenciách sa podľa môjho názoru veľmi dobre odovzdávajú informácie o možných problémoch pri prevádzke budovy. Nie je však v ľudských silách tieto informácie odovzdať na 100 percent ďalej. Stále budú problémy s manipuláciou napríklad termostatickými hlavicami, nedostatočným, alebo nadmerným vetraním, využívaním jednoduchých zmiešavacích batérií a podobne. Teda správanie a konanie ľudí je nepredvídateľné. Hospodárenie s teplom preto musí mať také technické možnosti a požiadavky, ktoré tento aspekt zatlačí čo naviac do úzadia.
Technika napreduje míľovými krokmi a technické zariadenia budov určite nezaostávajú. Hydraulické vyregulovanie vykurovacích sústav, či hydraulické vyregulovanie teplej vody jednoznačne znižujú vplyv správania ľudí v bytových domoch. Nie však spotrebu, čo je samozrejmé. Na druhej strane, ak sa použijú na prípravu teplej vody napríklad OZE a klesne preto cena za teplú vodu, je možné predpokladať, že spotreba sa za optimálneho navýšenia ustáli. Máme teda dočinenia s dynamickým javom, kde ak obyvateľov nebude trápiť, alebo nebudú vnímať príliš vysoké položky vo vyúčtovaní, dochádza ku stabilizácii spotreby. Ideálne by sme mohli namietnuť, že sa blížime ku výpočtovým parametrom.
V rámci konferencie Správa budov boli prednesené veľmi zaujímavé prednášky, týkajúce sa hlavne technickej stránky hydraulického vyregulovania vykurovania, teplej vody, výmeny rozvodov najnovších typov armatúr zlepšujúcich hydrauliku a zároveň parametre teplej vody, či prevádzkové parametre vykurovania. Nezabúda sa ani na ľudský faktor vo fáze projektovania, montáže a prevádzky budov. Prezentované výsledky po aplikácii technických vymožeností pri vykurovaní a distribúcii teplej vody jednoznačne potvrdzujú názor, že je silná snaha o dosiahnutie stabilizovanej prevádzky, ktorá bude čo najviac predvídateľná, vypočítateľná, a tým aj hospodárnejšia.
doc. Ing. Danica Košičanová, PhD., Katedra Technických zariadení budov, Technická univerzita v Košiciach
Vysokoškolská 4, 040 01 Košice, e-mail: danica.kosicanova@tuke.sk

References: § 4
 § 36
 § 6
 § 11
 § 6
 § 11
 § 32
 § 11